Vilim III, kralj Sicilije

Vilim III (1190 - 1198) je bio kralj Sicilije od februara do decembra 1194.

 Vladavina 
Bio je sin sicilijanskog kralja Tankreda i njegove supruge, Sibile od Acerre. Godine 1194. umro mu je stariji brat, Rogerije III, kralj Sicilije, a zatim i otac. Papa Celestin III okrunio je Vilima u Palermu. Vilimova majka, kraljica Sibila, je držala vlast kao regent u njegovo ime.

Međutim, Henrik VI i Konstancija, car i carica Svetog Rimskog Carstva, polagali su pravo na sicilijansku krunu koju je Vilimov otac Tankred bio nezakonito oduzeo Konstanciji. Vilimova majka Sibila nije mogla učiniti mnogo; do oktobra 1194. car Henrik je zauzeo veći dio Sicilijanskog kraljevstva.

 Svrgnuće 
Palermo je pao 20. novembra. Car je Sibili ponudio velikodušne uvjete predaje; Vilim je trebao zadržati grofoviju Lecce, kojom je vladao Tankred prije nego što je uzurpirao sicilijansko prijestolje, a trebao je dobiti i kneževinu Taranto. Sibila je pristala. Vilim je s majkom i sestrama prisustvovao krunidbi Henrika I za kralja Sicilije.

 Posljednje godine 
mini|lijevo|Ova minijatura iz 15. stoljeća prikazuje Vilima III kao odraslog muškarca kojeg kastriraju i osljepljuju.

Četiri dana kasnije osujećena je zavjera protiv novih vladara, Konstancije i henrika, te su Vilim i njegova porodica, zajedno s vodećim sicilijanskim plemićima, uhapšeni i poslani u zatvor u Njemačku. Vilimova majka i sestre su bile oslobođene na papino insistiranje, te su živjele u Francuskoj u siromaštvu. O Vilimovoj sudbini se malo zna. Prema nekim izvorima, Vilim je oslijepljen i/ili kastriran. Prema drugim, Vilim je umro u zatvoreništvu nakon nekoliko godina ili je bio pušten i poslan u samostan. Postoji čak i teorija da se vratio u Siciliju pod imenom Tancrdi Palmara, te da ga je Konstancijin i Henrikov sin Fridrik otkrio i pogubio 1232. Kao godina Vilimove smrti se ipak uzima 1198.

Reference 

 Vanjski linkovi 
 https://www.ebsco.com/research-starters/history/kingdom-sicily

Kategorija:Sicilijanski vladari
Kategorija:Kratkovječni vladari
Kategorija:Hautevillovci